《顺德》
明代·赵康鼎

群仙邀我游蓬岛，白鹤随人拾瑶草。英灵指点洞门开，前行后拥商山皓。

崎岖石路燕尾分，露湿蟠桃压竹倒。千山万山云气深，琅玕珠树霜风老。

王乔缥缈自天来，世许高情两相好。中有一人字安期，笑捧金盘具瓜枣。

食之令人可长生，遨游八极登天行。有时一日三万里，西风鹤背霞衣轻。

有时亦复一暂息，长歌一曲烟云凝。高垂铁锁苍苔古，云是神仙紫霄圃。

芒鞋竹杖蹑步闲，丹凤飞来向人舞。云中鸡犬异人间，药灶丹炉用心苦。

开轩一饮三百杯，檐花乱落天飞雨。青红黑绿乱眼前，万草千花莫能数。

茫然拂袖下山来，白发婆娑镜中睹。

作者简介：赵康鼎，高要人。明成祖永乐元年（一四〇三）举人，官桂阳教谕。事见清宣统《高要县志》卷一六。